ตำนาน Mazda ผู้ผลิตรถ จากสงครามโลก
เวลาที่พูดถึงแบรนด์รถยนต์ญี่ปุ่น ส่วนใหญ่เรามักจะนึกถึงชื่อของ Toyota และ Honda  แต่ถ้าพูดถึงแบรนด์ที่มีความสำคัญต่อประวัติศาสตร์ญี่ปุ่นแล้ว ชื่อของ Mazda จะถูกพูดถึงเป็นอันดับแรก  Mazda สำคัญต่อประวัติศาสตร์ญี่ปุ่นอย่างไร ลงทุนแมนจะเล่าให้ฟัง
27 ก.พ. 2562

ตำนาน Mazda ผู้ผลิตรถ จากสงครามโลก / โดย ลงทุนแมน
เวลาที่พูดถึงแบรนด์รถยนต์ญี่ปุ่น
ส่วนใหญ่เรามักจะนึกถึงชื่อของ Toyota และ Honda
แต่ถ้าพูดถึงแบรนด์ที่มีความสำคัญต่อประวัติศาสตร์ญี่ปุ่นแล้ว
ชื่อของ Mazda จะถูกพูดถึงเป็นอันดับแรก
Mazda สำคัญต่อประวัติศาสตร์ญี่ปุ่นอย่างไร
ลงทุนแมนจะเล่าให้ฟัง
ในปี 1920 บริษัท Toyo Cork Kogyo ได้ถูกก่อตั้งขึ้นโดยคุณ Jujiro Matsuda เพื่อผลิตจุกไม้ก๊อกแห้งที่เมืองฮิโรชิมา ประเทศญี่ปุ่น
แต่ผ่านไปได้ไม่นานธุรกิจผลิตจุกไม้ก๊อกต้องปิดตัวลงไป เพราะว่าไม่สามารถทำกำไรได้เพียงพอ
คุณ Jujiro จึงเริ่มต้นใหม่ในธุรกิจผลิตเครื่องมือสำหรับใช้ในโรงงาน
พร้อมกับเปลี่ยนชื่อบริษัทเป็น Toyo Kogyo
หลังจากผ่านไปได้ 4 ปี บริษัทก็ได้เปิดตัวสินค้าใหม่ที่นอกเหนือจากเครื่องมือสำหรับใช้ในโรงงาน
ซึ่งก็คือ Mazdago รถสามล้อหลังคาเปิดที่มีลักษณะคล้ายกับ สามล้อของประเทศไทย ผสมกับ รถกระบะ
เวลาผ่านไป.. โลกก็ได้เข้าสู่ช่วงเวลาแห่งความวุ่นวาย
ญี่ปุ่นได้เข้าร่วมเป็นหนึ่งในแกนนำหลักของฝ่ายอักษะในสงครามโลกครั้งที่ 2
ส่งผลให้ญี่ปุ่นต้องทำสงครามกับหลายประเทศในเวลาถัดมา
บริษัท Toyo Kogyo จึงหันมาเน้นผลิตปืนไรเฟิลมากถึง 3 รุ่น เพื่อช่วยสนับสนุนกองกำลังญี่ปุ่นเป็นการชั่วคราว
สงครามโลกทวีความรุนแรงขึ้นเรื่อยๆ จนในที่สุดเมื่อวันที่ 6 สิงหาคม 1945
สหรัฐอเมริกาได้ตัดสินใจทิ้งระเบิดนิวเคลียร์ลงที่ฮิโรชิมาเพื่อที่จะยุติสงครามนี้โดยเร็ว
เมืองฮิโรชิมาได้หายไปภายในพริบตาหลังจากการทิ้งระเบิด
ซึ่งแน่นอนว่ารวมถึงสำนักงานใหญ่ของบริษัท Toyo Kogyo ที่ตั้งอยู่ในเมืองฮิโรชิมาด้วยเช่นกัน
ภายหลังสงครามคุณ Jujiro ได้กลับมาฟื้นฟูบริษัทใหม่อีกครั้ง
พร้อมกับเป็นกำลังหลักในการให้ความช่วยเหลือชาวเมืองฮิโรชิมา โดยให้ยืมโรงงานของตัวเองเป็นที่กระจายเสียงของรัฐบาลญี่ปุ่น
หลังจากนั้นไม่นานคุณ Jujiro ได้เสียชีวิตลง
และมอบหมายให้คุณ Tsuneji Matsuda ซึ่งเป็นลูกชายรับช่วงบริษัทต่อจากเขา
ในปี 1960 บริษัทได้เปิดตัวรถยนต์คันแรกของบริษัทในรุ่น R360 Coupe
ซึ่งมีลักษณะเป็นแบบสองประตูและสองที่นั่ง
ปรากฏว่า รถยนต์ของบริษัทได้รับความนิยมอย่างมาก
บริษัท Toyo Kogyo จึงหันมาเน้นการผลิตรถยนต์เป็นหลักแทนที่ธุรกิจเดิมซึ่งเป็นการผลิตเครื่องมือ
พร้อมกับเปลี่ยนชื่อเป็นบริษัท Mazda ในเวลาถัดมา
Mazda จึงได้กลายเป็นผู้ผลิตรถยนต์รายใหญ่ของญี่ปุ่น
และเป็นที่สนใจในการร่วมทุนของบริษัทต่างชาติจำนวนมาก
ในปี 1970 บริษัท Ford ผู้ผลิตรถยนต์ของสหรัฐอเมริกาได้ตัดสินใจ
ที่จะเข้าซื้อหุ้นของ Mazda เป็นจำนวน 27% และแลกเปลี่ยนเทคโนโลยีการผลิตระหว่าง 2 บริษัท
อย่างไรก็ตาม ปัจจุบัน Ford ได้ทยอยขายหุ้นของ Mazda ออกไปเรื่อยๆ หลังจากวิกฤติการเงินเมื่อปี 2008
จากข้อมูลเมื่อปี 2015 พบว่า Ford ถือหุ้นใน Mazda ไม่ถึง 2% แล้ว
รายได้และกำไรย้อนหลัง 3 ปีของบริษัท Mazda Motor Corporation
ปี 2016 รายได้ 961,549 ล้านบาท กำไร 37,941 ล้านบาท
ปี 2017 รายได้ 907,288 ล้านบาท กำไร 26,470 ล้านบาท
ปี 2018 รายได้ 980,580 ล้านบาท กำไร 31,629 ล้านบาท
มูลค่าบริษัทอยู่ที่ประมาณ 231,210 ล้านบาท
และถ้าเรานำมาเปรียบเทียบกับบริษัทรถยนต์อื่นๆ ในญี่ปุ่น
Toyota มีมูลค่าบริษัท 6,100,000 ล้านบาท
Honda มีมูลค่าบริษัท 1,530,000 ล้านบาท
แปลว่า บริษัท Mazda มีขนาดเล็กกว่า Honda ประมาณ 7 เท่า
และเล็กกว่าบริษัท Toyota ถึง 26 เท่าเลยเดียว
ปัจจุบันบริษัท Mazda มียอดขายอยู่ที่ประมาณปีละ 1.6 ล้านคัน
และอยู่ในลำดับที่ 15 ของบริษัทที่มียอดขายรถมากสุดในโลก
จากวันนั้นจนถึงวันนี้
วันที่ระเบิดนิวเคลียร์ทำลายล้างเมืองฮิโรชิมา จนบริษัทย่ำแย่
มาวันนี้ Mazda พลิกกลับมาเป็นหนึ่งในผู้นำการผลิตรถยนต์ของโลก
เช่นเดียวกันกับชีวิตคนเรา
ในวันที่เราถูกทำลายจากเรื่องที่ไม่คาดฝัน
ถ้าเราเริ่มกลับมาสู้ใหม่ และไม่ยอมแพ้
ไม่ว่าระเบิดลูกไหน ก็คงไม่สามารถทำร้ายเราได้..
----------------------
Mazda เริ่มต้นมาจากรถสามล้อ แล้วแบรนด์ญี่ปุ่นอื่นๆ เริ่มต้นธุรกิจมาจากอะไร? ดูเรื่องนี้ได้ที่
อ่านเรื่องหลากหลาย จากผู้เขียนเก่งๆ หลายท่าน ในแอป blockdit ได้ที่ 
สั่งหนังสือลงทุนแมน 9.0 ได้ที่
Lazada: 
Shopee: 
----------------------
References
-
-
-